b'\n_START_ARTICLE_\n\xc3\x9clemiste City\n_START_SECTION_\nAjalugu\n_START_PARAGRAPH_\n19. sajandi l\xc3\xb5pus rajatud Dvigateli tehasekompleks, mis oli eri aegadel teenindanud suurte impeeriumide \xe2\x80\x93 Vene keisririigi ja N\xc3\xb5ukogude Liidu majandust, kaotas seoses Eesti taasiseseisvumisega 1991. aastal oma turupotentsiaali. P\xc3\xa4rast erastamist ja eba\xc3\xb5nnestunud katseid kunagiste tootmisv\xc3\xb5imsuste taastamiseks otsustasid omanikud kurssi muuta. AS Mainor alustas 2005. aastal soodsa asukohaga 36-hektarilise vana t\xc3\xb6\xc3\xb6stusala \xc3\xbcmber kujundamist kaasaegseks tehnoloogialinnakuks, mille eeskujuks v\xc3\xb5eti Kista City, Stockholmi k\xc3\xb5rval asuv P\xc3\xb5hjamaade Silicon Valleyks kutsutud tehnoloogialinnak. 2010. aastal kaasati linnaku arendamisse ka Soome ettev\xc3\xb5te Technopolis.\n_START_SECTION_\nTegevus\n_START_PARAGRAPH_\n\xc3\x9clemiste City missiooniks on rahvusvahelise haardega atraktiivse teadmistep\xc3\xb5hise t\xc3\xb6\xc3\xb6-, arengu- ja elukeskkonna arendamine, mis suurendaks inimeste ja ettev\xc3\xb5tete konkurentsiv\xc3\xb5imet maailmas, tooks talendid koju end realiseerima ning inspireeriks uute \xc3\xa4rimudelite teket._NEWLINE_2014. aasta seisuga tegutseb \xc3\x9clemiste City 82 000 m\xc2\xb2 \xc3\xa4ripindadel 300 ettev\xc3\xb5tet 6000 t\xc3\xb6\xc3\xb6tajaga. Linnakus on saadaval lai valik ettev\xc3\xb5tetele ja t\xc3\xb6\xc3\xb6tajatele m\xc3\xb5eldud olme- ja \xc3\xa4riteenuseid. \xc3\x9clemiste Citys tegutsevad muuhulgas Eesti Ettev\xc3\xb5tlusk\xc3\xb5rgkool Mainor, Euroopa kool, Emili kool ja Kalli-Kalli lasteaed. Linnakus paikneb ka E-Estonia demokeskus ning Eesti suurim restoran Dvigatel._NEWLINE_\xc3\x9clemiste City vahetus l\xc3\xa4heduses asuvad Lennart Meri Tallinna lennujaam, Eesti suurim kaubanduskeskus \xe2\x80\x93 \xc3\x9clemiste Keskus, Eesti suurim transpordis\xc3\xb5lm, \xc3\x9clemiste raudteejaam ja \xc3\x9clemiste hotell._NEWLINE_\xc3\x9clemiste City linnakul on kaks arendajat. Kolmandikku \xc3\x9clemiste Cityst arendab Technopolis \xc3\x9clemiste AS, millest 51% kuulub Soome b\xc3\xb6rsifirmale Technopolis Plc. Kaht kolmandikku linnakust arendab Mainor \xc3\x9clemiste AS, mille enamusosanikuks on AS Mainor.\n_START_SECTION_\nPerspektiivid\n_START_PARAGRAPH_\n\xc3\x9clemiste City visioon on kasvada 2025. aastaks \xc3\xb6\xc3\xb6p\xc3\xa4evaringselt toimivaks multifunktsionaalseks linnakuks, mis \xc3\xbchendab 15 000 ettev\xc3\xb5tte ja organisatsiooni t\xc3\xb6\xc3\xb6tajat ning 5000 elanikku._NEWLINE_2017. aasta augustis avati \xc3\x9clemiste Cityt l\xc3\xa4biv trammiteepikendus lennujaama. L\xc3\xa4hitulevikus on \xc3\x9clemiste piirkonda planeeritud mitu olulist infrastruktuuriobjekti (nt Rail Balticu reisirongiterminal) ja kinnisvaraarendusi.\n_START_SECTION_\nTrivia\n_START_PARAGRAPH_\n\xc3\x9clemiste City hooned on nimetatud Eesti teaduse suurkujude j\xc3\xa4rgi. N\xc3\xa4iteks leiduvad linnakus Ludvig Puusepa, Walter Zappi, Ragnar Nurkse, Ustus Aguri, Artur Lindi, Alexandre Liwentaali, Johannes K\xc3\xa4isi ja Boris Tamme nimelised hooned._NEWLINE_17. juunil 2014 toimus linnakus esimest korda \xc3\x9clemiste City Festival.'